Nascut a Manresa l'agost de 1977, Ferran Serra i Ferrer ( ferranserra.com ) es va llicenciar en Ciències de l'Activitat Física i l'Esport (UB).
La seva relació amb l'administració pública va començar amb la tasca d'Ajudant d'Ofici Forestal durant vuit campanyes (1996-2003).
És bomber de la Generalitat de Catalunya (promoció 63/03) i actualment treballa al parc de Bombers de Manresa (des de l'any 2009).
Dibuixa amb bolígraf però no té cap formació en l'àmbit artístic.
Això no obstant, té antecedents artístics a la família, ja que el seu oncle ( el tiet Toni ) era el conegut pintor manresà Antoni Ferrer i sempre l'ha tingut com a referent.
Comenta que dibuixar és una de les seves passions, però només dibuixa quan té temps, ganes i inspiració.
És per aquest motiu que pot començar un dibuix i acabar-lo en un parell de dies o bé no acabar-lo fins al cap de mig any.
- Com et va sorgir el fet de dibuixar amb bolígraf?
De sempre m'ha agradat dibuixar.
Quan era petit agafava còmics o revistes i intentava copiar-ne les imatges.
Em considero una persona observadora i perfeccionista, i aquesta condició m'ha portat a voler millorar en cada un dels dibuixos que faig, que podríem emmarcar dins del corrent realista.
Un bolígraf és una eina d'us habitual.
A tot arreu hi ha un bolígraf i qualsevol paper és bo per començar a dibuixar.
Vaig començar fent dibuixos més simples i, en veure les possibilitats que oferia, vaig anar-ne augmentant la dificultat.
- La tècnica és molt semblant a la del llapis o carbonet, però en dificulta, si no impossibilita, la modificació en cas d'errar el traç...
Sí, les característiques del bolígraf impedeixen corregir eventuals errors.
Cal estar segur del que fas quan et decideixes a posar el boli sobre el paper.
El bolígraf, a més, no permet tècniques pròpies del llapis i el carbonet com el difuminat, però es poden aconseguir resultats similars amb el degradat, apretant amb més o menys pressió.
- Hi ha altres tècniques que toquis (oli, aquarel·la...)?
Fa cosa de quatre anys vaig començar a utilitzar llapis de colors i retoladors en els meus dibuixos.
Donen un toc més fresc a les meves obres, em permet dibuixar més relaxadament en acceptar més marge d'error i el format de les obres també pot ser lleugerament més gran.
La temàtica dels meus dibuixos és bastant variada.
Em deixo portar bastant per la inspiració del moment.
He dibuixat objectes, persones, animals, paisatges...
Últimament he estat creant una sèrie de dibuixos de cascs de bombers de diferents llocs del món.
Després d'haver fet gran varietat de temes, em vaig adonar que podia unir dues de les meves passions si feia dibuixos relacionats amb el món dels bombers.
L'any 2005 ja vaig fer "Front comú" en bolígraf sobre paper, però l'any 2014 em vaig decidir a iniciar una serie de dibuixos de cascs de bomber de diferents llocs del món.
- En quin dibuix estàs treballant ara?
Actualment tinc a mig fer un dibuix de la vista frontal d'un casc de bomber de la Generalitat de Catalunya, aquest també a color i amb unes mides de 65x50 centímetres.
- En algunes ocasions has exposat les teves obres.
Com han estat rebudes, pel públic?
Sí, he mostrat els meus dibuixos en alguna exposició d'àmbit local, i les crítiques sempre han estat prou bones, tot i que encara sento un cert pudor quan sotmeto les obres als ulls dels visitants.
Nasdemocs (bolígraf negre sobre paper - 2009)